FI Euroopan unionin virallinen lehti C 295/6

Ilmoitus Euroopan unionin tuomioistuimen tuomioista asioissa C-249/10 P ja C-247/10 P, jotka liittyvät lopullisen polkumyyntitullin käyttöönotosta tiettyjen Kiinan kansantasavallasta ja Vietnamista peräisin olevien sellaisten jalkineiden tuonnissa, joiden päälliset ovat nahkaa, ja kyseisessä tuonnissa käyttöön otetun väliaikaisen tullin lopullisesta kantamisesta annettuun neuvoston asetukseen (EY) N:o 1472/2006

2013/C 295/06

Euroopan unionin tuomioistuin, jäljempänä ’tuomioistuin’ kumosi osittain 2. helmikuuta 2012 asiassa C-249/10 P (1), Brosmann Footwear (HK) Ltd ym., antamassaan tuomiossa ja 15. marraskuuta 2012 asiassa C-247/10 P (2), Zhejiang Aokang Shoes Co., Ltd, antamassaan tuomiossa lopullisen polkumyyntitullin käyttöönotosta tiettyjen Kiinan kansantasavallasta ja Vietnamista peräisin olevien sellaisten jalkineiden tuonnissa, joiden päälliset ovat nahkaa, ja kyseisessä tuonnissa käyttöön otetun väliaikaisen tullin lopullisesta kantamisesta 5 päivänä lokakuuta 2006 annetun neuvoston asetuksen (EY) N:o 1472/2006 (3), jäljempänä ’asetus’. Asetus kumottiin siltä osin kuin se koskee yrityksiä Brosmann Footwear (HK) Ltd, Seasonable Footwear (Zhongshan) Ltd, Lung Pao Footwear (Guangzhou) Ltd ja Risen Footwear (HK) Co Ltd sekä Zhejiang Aokang Shoes Co. Ltd, jäljempänä ’asianomaiset vientiä harjoittavat tuottajat’.

Tuomioistuin totesi tuomioissaan, että unionin toimielinten olisi pitänyt tutkia asianomaisten vientiä harjoittavien tuottajien esittämät markkinatalouskohtelua koskevat pyynnöt ja tehdä niistä päätös.

Euroopan unionin toiminnasta tehdyn sopimuksen 266 artiklan mukaan toimielinten on toteutettava tuomioistuimen tuomioiden täytäntöön panemiseksi tarvittavat toimenpiteet.

Kyseisen velvoitteen noudattamiseksi komissio päätti aloittaa uudelleen asetuksen kumottujen osien korvaamiseen tähtäävän menettelyn juuri siitä vaiheesta, jossa lainvastaisuus on tapahtunut, ja selvittää, toimivatko asianomaiset vientiä harjoittavat tuottajat markkinatalousolosuhteissa 1. huhtikuuta 2004 ja 31. maaliskuuta 2005 välisenä aikana.

Menettelyn päätelmistä riippuen saattaa olla tarpeen muuttaa myös 22. joulukuuta 2009 annettua neuvoston täytäntöönpanoasetusta (EU) N:o 1294/2009 Vietnamista ja Kiinan kansantasavallasta peräisin olevien tiettyjen jalkineiden, joiden päälliset ovat nahkaa, tuonnissa käyttöön otettavasta lopullisesta polkumyyntitullista, sellaisena kuin se on laajennettuna koskemaan Macaon erityishallintoalueelta lähetettyjen tiettyjen jalkineiden, joiden päälliset ovat nahkaa, tuontia riippumatta siitä, onko niiden alkuperämaaksi ilmoitettu Macaon erityishallintoalue, neuvoston asetuksen (EY) N:o 384/96 11 artiklan 2 kohdan mukaisen toimenpiteiden voimassaolon päättymistä koskevan tarkastelun seurauksena (4).

1. Tiedot asianomaisista osapuolista

Komissio analysoi parhaillaan asianomaisten vientiä harjoittavien tuottajien tapauksessa tehdyn markkinatalouskohtelua koskevan arvioinnin tuloksia.

Komission tarkoituksena on kertoa markkinatalouskohtelua koskevan arviointinsa tuloksista ja tuomioistuimen tuomioiden täytäntöön panemiseksi ehdotetuista toimista kaikille alkuperäisen tutkimuksen osapuolille, jos nämä sitä pyytävät.

Koska alkuperäinen tutkimus tehtiin vuosina 2005 ja 2006 ja koska komissio haluaa varmistaa, että sillä on mahdollisten asianomaisten osapuolten oikeat yhteystiedot, se pyytää kaikkia alkuperäisessä tutkimuksessa ilmoittautuneita asianomaisia osapuolia ilmoittamaan, haluavatko ne saada edellä mainitut tiedot. Siinä tapauksessa osapuolten olisi toimitettava seuraavat tiedot:

— se asianomaisten osapuolten ryhmä, johon ne tässä tapauksessa kuuluvat (esim. unionin tuottaja, etuyhteydetön tuoja, vientiä harjoittava tuottaja),

— vahvistus sille, että ne haluavat olla asianomaisia osapuolia tuomioistuimen tuomioiden nyt kyseessä olevan täytäntöönpanon yhteydessä,

— asianomaisen osapuolen nimi, osoite ja sähköpostiosoite,

— asiakirjanäyttö, joka osoittaa, että osapuoli oli asianomainen osapuoli alkuperäisessä tutkimuksessa.

2. Määräaika

Edellä mainitut tiedot on toimitettava komissiolle 15 päivän kuluessa tämän ilmoituksen julkaisemisesta Euroopan unionin virallisessa lehdessä.

3. Kirjalliset vastaukset ja kirjeenvaihto

Kaikki asiaa koskevat tiedot on ilmoitettava komissiolle kirjallisesti, ja niissä on oltava asianomaisen osapuolen nimi, osoite, sähköpostiosoite ja puhelinnumero.

Komission yhteystiedot:

European Commission Directorate-General for Trade Directorate H Office: N105 08/020 1049 Bruxelles/Brussel BELGIQUE/BELGIË Sähköposti: TRADE-AD499-Footwear-Court@ec.europa.eu

4. Kuulemismenettelystä vastaava neuvonantaja

Asianomaiset osapuolet voivat ottaa yhteyttä kuulemismenettelystä vastaavaan kauppapolitiikan pääosaston neuvonantajaan. Neuvonantaja on asianomaisten osapuolten ja tutkimuksen suorittavien komission yksiköiden välinen yhteyshenkilö. Neuvonantaja tarkastelee pyyntöjä tutustua asiakirjoihin, asiakirjojen luottamuksellisuutta koskevia kiistoja, määräaikojen pidentämispyyntöjä ja kolmansien osapuolten pyyntöjä tulla kuulluksi. Neuvonantaja voi järjestää yksittäisen asianomaisen osapuolen kuulemisen ja toimia sovittelijana sen varmistamiseksi, että asianomaisten osapuolten puolustautumisoikeus toteutuu täysimääräisesti.

Neuvonantajan kanssa järjestettävää kuulemista koskevat pyynnöt on esitettävä kirjallisesti, ja niissä on ilmoitettava pyynnön perustelut. Tutkimuksen alkuvaiheeseen liittyviä kysymyksiä koskevat kuulemispyynnöt on esitettävä 15 päivän kuluessa tämän ilmoituksen julkaisemisesta Euroopan unionin virallisessa lehdessä. Myöhemmät kuulemispyynnöt on esitettävä määräajoissa, jotka komissio vahvistaa osapuolten kanssa käymässään yhteydenpidossa.

Neuvonantaja järjestää myös tilaisuuksia osapuolten väliselle kuulemiselle, jossa voidaan tuoda esille vastakkaisia näkökantoja ja esittää niihin vastaväitteitä. Asianomaiset osapuolet saavat lisätietoja sekä tarkemmat yhteystiedot kuulemismenettelystä vastaavan neuvonantajan verkkosivuilta kauppapolitiikan pääosaston verkkosivustolla

http://ec.europa.eu/commission_2010-2014/degucht/contact/hearing-officer/

(1) EUVL C 80, 17.3.2012, s. 3.

(2) EUVL C 9, 12.1.2013, s. 5.

(3) EUVL L 275, 6.10.2006, s. 1.

(4) EUVL L 352, 30.12.2009, s. 1.